Si scree vuê il 2017 di Babêl Europe, la trasmission cuindisinâl dedicade ae produzion musicâl tes lenghis minozadis dal continent, che e fâs part de programazion di Radio Onde Furlane.
Dopo de polse obleade di cuindis dîs indaûr, il viaç a torzeon tra grups, soliscj, discs, concierts, lenghis, musichis, storiis, teritoris, minorancis e nazions cence stât al torne a tacâ a 11 a buinore di vuê, martars ai 24 di Zenâr, in direte, e po doman, miercus ai 25, in repliche a une dopo di misdì.
Tal prin apontament dal an gnûf si fevelarà di novitâts discografichis, tant che il gnûf ep Gran Bal Dub di Sergio Berardo e Madaski e l’album Rivoluzion Rosa dai Trabeat, e di grups storics tant che i asturians Dixebra, che ai 6 di Zenâr a àn finût i lôr prins trente agns di ativitât e che a memorearan chest inovâl cuntune schirie di iniziativis vie par dut il 2017.
L’itinerari babelic proponût aes scoltadoris e ai scoltadôrs di Onde Furlane al tocjarà, dongje des Asturiis, dal Friûl e de Ocitanie, ancje la Sardegne e la Galizie, cun Su Maistu Alessio Mura e il grup di Alonso Caxade.
Babêl Europe si pues scoltâle in modulazion di frecuence (Radio Onde Furlane si cjape sui 90 Mhz te plui part dal Friûl e sui 90.2 Mhz in Cjargne) o ben in rêt, in dut il mont, ae direzion www.ondefurlane.eu. Cun di plui, dopo des dôs emissions di doman e di miercus, la trasmission e sarà a disposizion in rêt.
fur_Latn fur_Latn fur_Latn fur_Latn fur_Latn